Troels Lund Poulsen (V), 2004-10-22:
Verden har forandret sig dramatisk i de sidste årtier.
Verden er på mange måder blevet mindre, og Danmark er ikke længere nogen isoleret ø, hvor vi kun har vore egne problemer at slås med.
Vi står over for nye udfordringer, som tidligere generationer ikke kendte, og også på ligestillingsområdet er der sket store forandringer, som gør, at vi bliver nødt til at nytænke, hvad vi vil.
I takt med at verden har ændret sig, har nye etniske mindretal fra andre dele af verden bosat sig i Danmark.
Nogle har taget deres kultur og traditioner med til Danmark, og det er ofte kulturer, hvor mænds og kvinders verden er adskilt, og hvor kvinder efter danske begreber ikke har de samme rettigheder og muligheder som mænd.
Ligestilling mellem kønnene har været et tema i Danmark i årtier, og heldigvis har debatten også været med til at flytte mange holdninger.
Ligestillingen gælder for alle borgere i det danske samfund uden undtagelse – det ligger såmænd i selve ordet ligestilling – men vi oplever desværre manglende ligestilling inden for visse etniske grupper, og det hører ingen steder hjemme, at vi oplever mangel på muligheder for kvinder med anden etnisk baggrund for at have de samme vilkår som almindelige danske kvinder.
Ligestilling mellem kønnene er en universel værdi, ligesom frihed og demokrati er det.
Det er værdier, som vi i Danmark skal stå ved og forsøge at udbrede til så mange steder som overhovedet muligt.
Vi skal ikke stikke hovedet i busken, se passivt til eller eksempelvis undskylde mangel på ligestilling med, at det jo blot er deres kultur.
Diskrimination og mangel på ligestilling kan ikke undskyldes med henvisning til kultur, og det er vigtigt at slå fast.
Som jeg også har nævnt tidligere, må jeg konstatere, at der stadig er åndelige ledere, imamer og muftier, som bekæmper integrationen med deres kvindeundertrykkende udtalelser, deres lovreligiøse krav til opvoksende generationer og deres forstokkede forkyndelse.
Jeg ved også, at de færreste muslimer i Danmark deler disse imamers og muftiers middelalderlige sortsyn, men jeg vil gerne slå fast, at det bekymrer mig, at fanatiske religiøse ledere er med til at skabe skel og konfrontation i Danmark.
Ligestilling mellem mænd og kvinder står til enhver tid over en forældet og patriarkalsk kultur; det skal ikke være til nogen som helst diskussion.
De kvinder, der er kommet til Danmark, skal ikke frygte for at leve under nogle af de vilkår, som de måske er flygtet fra, snarere tværtimod.
Her håber vi meget fra Venstres side, at også det muslimske samfund i Danmark ville være mere klart i mælet, når vi oplever, at muftier kommer med dybt krænkende udtalelser om kvinder.
Den lovgivning, der er gennemført med 24-års-reglen, er et skridt i den rigtige retning, men det er vigtigt fortsat at have fokus på både tvangsægteskaber og arrangerede ægteskaber.
Det skal slås fast, og derfor er jeg også glad for, at vi har haft mulighed for at få denne debat.
Der er meget, meget vigtige emner for den kommende ligestillingsdebat, og det er noget, som Venstre vil prioritere meget højt.
Det er vigtigt, at vi også sætter fokus på den etniske ligestilling, og derfor er jeg også glad for de initiativer, der er taget fra ministerens side.
Vi skal nemlig sikre, at både kvinder og mænd – uanset hvor de kommer fra, og hvilken baggrund de har – opfører sig fornuftigt og rigtigt i det danske samfund, dvs. respekterer det modsatte køn.